आईसीसी ने खारिज किया तेंदुलकर का प्रस्ताव  
आईसीसी के सीईओ हारून लोर्गट ने वनडे क्रिकेट के प्रारूप में बदलाव करके इसे 25 ओवरों की चार पारियों में बदलने के सचिन के प्रस्ताव को खारिज कर दिया।
आईसीसी के मुख्य कार्यकारी हारून लोर्गट ने वनडे क्रिकेट के प्रारूप में बदलाव करके इसे 25 ओवरों की चार पारियों में बदलने के सचिन तेंदुलकर के प्रस्ताव को खारिज कर दिया। लोर्गट ने पत्रकारों से कहा कि प्रारूप में बदलाव की कोई जरूरत नहीं है।  एकदिवसीय क्रिकेट में लोगों की घटती दिलचस्पी को देखते हुए तेंदुलकर ने इसके प्रारूप में बदलाव के लिए लोर्गट को पत्र लिखा था। टेस्ट और वनडे क्रिकेट में सर्वाधिक रन बनाने वाले तेंदुलकर चाहते हैं कि आईसीसी 50-50 ओवरों के मैच को 25-25 ओवरों की चार पारियों में बदले।  उन्होंने वनडे के प्रारूप में कई और बदलाव की पेशकश की थी। लोर्गट ने कहा, हमें सचिन का प्रस्ताव मिला, लेकिन यह बहुत पहले की बात है। मैंने उनसे खुद कई बार बात की है। पिछली बार अप्रैल में विश्व कप के दौरान बात हुई थी। टूर्नामेंट की कामयाबी ने जता दिया कि 50 ओवरों के प्रारूप को कोई खतरा नहीं है और बदलाव की जरूरत नहीं है।  उन्होंने कहा कि विश्व कप के बाद कार्यकारी बोर्ड की बैठक में तय किया गया कि मौजूदा प्रारूप अच्छा चल रहा है और कोई बदलाव जरूरी नहीं है। डीआरएस के मसले पर लोर्गट ने कहा कि भारत की नापसंदगी के बावजूद यह प्रणाली अच्छी चल रही है।  उन्होंने कहा कि सर्वश्रेष्ठ अंपायरों की सफलता की दर भी 95 प्रतिशत रहती है। पांच प्रतिशत सुधार यूडीआरएस से हुआ है, जिसमें गलती की एक प्रतिशत गुंजाइश होती है। अब सवाल यह है कि एक प्रतिशत के लिए क्या पांच प्रतिशत गंवा दें।